(Art. 90.) Item dominus Johannes de Trouhans lingonensis ac predicte capelle canonicus, testis productus in causa predicta ex parte dictorum religiosorum contra predictos decanum et capitulum, receptus et juratus quem quidem testem properantem iter suum eundi Romam ubi erat indulgentia generalis: frater Hugo abbas predicti monasterii sancti Stephani solum requiri et interrogari voluit super articulis libelli attemptatorum et aliis precedentibus articulis in quibus sit mentio quod decanus et canonici dicte capelle qui tunc erant anno domini millesimo ducentesimo octuagesimo primo et cetera, dixit qui etiam testis requisitus seu interrogatus super nonogesimo articulo qui sic incipit. Item quod decanus et canonici dicte capelle qui tunc erant anno domini millesimo ducentesimo octuagesimo primo scilicet dominus Robertus, cantor, et cetera, dixit per juramentum suum quod bene sunt decem et octo anni elapsi vel circa quod ipse audiuit dici a pluribus canonicis dicte capelle quod ipsi jurauerant in ecclesia sancti Stephani predicti se seruaturos quamdam compositionem olim factam inter partes predictas seu fidelitatem in qua tenebantur abbati et conuentui dicti monasterii sancti Stephani dicens ipse qui loquitur quod circa predictum tempus decem et octo annorum, defunctus frater Girardus, quondam abbas (Art. 91, 93.) dicti monasterii, requisiuit dictum juramentum fecit et fidelitatem predictam se seruaturos promisit, prout ceteri canonici dicte capelle eam facere et jurare consueuerant. Item requisitus super nonogesimo primo articulo qui sic incipit. Item quod in ecclesia sancti Stephani jurauerunt et cetera, dixit quod ipse qui loquitur jurauit in dicta ecclesia sancti Stephani presente dicto abbate Girardo et pluribus aliis de quorum nominibus non recolit nec de die, mense vel septimana seu hora. Interrogatus in quo loco dicte ecclesie jurauit, dixit quod ante magnum altare dicte ecclesie sancti Stephani jurauit et credit quod ceteri canonici dicte capelle qui jurauerunt dicto tempore, in eodem loco jurauerunt. Item requisitus super nonogesimo secundo et tertio articulis, dixit quod ita pluries audiuit dici apud Diuionem a multis de quorum nominibus non recolit propter quod credit dictos articulos veros esse, et credit quod multi canonici dicte capelle qui nunc sunt dictum juramentum facere noluerunt et adhuc nolunt. (Art. 1.) Item requisitus super primo articulo libelli attemptatorum qui articulus sic incipit. In primis intendit probare dictus procurator quod abbas et conuentus et ecclesia sancti Stephani diuionensis tenuerunt et habuerunt et cetera, dixit quod bene sunt viginti anni et amplius elapsi quod ipse est et fuit canonicus predicte capelle et a dicto tempore usque ad tres vel duos annos proximo preteritos vidit pluries et frequenter quando erat apud Diuionem et veniebat ad dictam capellam quod abbas et conuentus et ecclesia sancti Stephani predicti tenuerunt et habuerunt ac etiam in possessione vel quasi fuerunt, juris tenendi et habendi in dicta capella unum canonicum regularem ad seruiendum et faciendum diuinum officium in dicta capella sicut unus ex canonicis dicte capelle, et vidit dictum canonicum regularem esse in choro dicte capelle horis debitis et consuetis ad (Art. 2 à 4.) faciendum ibidem diuinum officium et cantare cum certis canonicis dicte capelle in dicto choro et legere sicut unus ex eis, et celebrare magnam missam in dicta capella, sicut unus ex canonicis dicte capelle pluries per dictum tempus tempore defuncti domini Artaudi, quondam decani dicte capelle et tempore magni Lamberti, nunc decani eiusdem capelle, ac etiam tempore predicti fratris Girardi, quondam abbatis dicti monasterii sancti Stephani, et tempore fratris Hugonis, nunc abbatis dicti monasterii. Interrogatus quando primo ita vidit, dixit quod non recolit, nisi quod bene sunt viginti anni elapsi quod primo ita vidit in choro predicte capelle, presentibus ibidem decano et canonicis pluribus dicte capelle ac etiam multis capellanis, presbyteris et clericis dicte capelle et post modum ita vidit pluries a dicto tempore usque ad dictos tres vel duos annos proximo preteritos. Item requisitus super secundo articulo qui sic incipit. Item quod dictus canonicus quem ibi habuerunt et cetera, dixit quod non recolit quod dictus canonicus certam sedem haberet in dicta capella, sed credit quod post ipsum decanum faciebat et facere consueuerat primam ebdomadam. Item requisitus super tertio articulo qui sic incipit. Item quod abbas et conuentus predicti et ecclesia sancti Stephani habuerunt et cetera. Item et super quarto articulo qui sic incipit. Item quod abbas et conuentus predicti habuerunt et diuturnis temporibus et cetera, dixit quod credit dictos articulos, tertium et quartum, videlicet veros esse, quia a tempore quo fuit canonicus dicte capelle citra pluries audiuit dici a decano et capitulo dicte capelle, dum ipse qui loquitur esset cum eis in dicta capella in loco solito ad capitulandum quod ecclesia sancti Stephani predicti desseruiens in dicta capella per unum de canonicis suis consueuit percipere et habere in dicta capella grossos fructus unius prebende, panem et vinum et distributiones cotidianas in eadem (Art. 5 à 12.) capella sicut unus ex canonicis dicte capelle. Item requisitus super quinto et sexto articulis, dixit se penitus nihil scire. Item requisitus super septimo articulo qui sic incipit. Item quod post appellationem et lite mota et cetera, dixit quod ab octo annis citra et lite predicta mota et pendente, ipse qui loquitur audiuit dici in dicta capella a pluribus canonicis eiusdem capelle quod decanus et capitulum ac canonici dicte capelle denegauerunt et recusauerunt respondere predictis abbati et conuentui de distributionibus cotidianis, pane ac vino et de grossis fructibus dicte prebende sed hoc fecerunt justa de causa ut dicebant. Item requisitus super octauo articulo qui sic incipit. Item quod lite mota ac pendente dicti decanus et capitulum subtraxerunt et cetera, dixit quod credit quod dicti decanus et capitulum subtraxerunt seu recusauerunt predicta eisdem abbati et conuentui sancti Stephani, sed nescit utrum eos indebite spoliando. Item requisitus super nono articulo qui sic incipit. Item quod lite mota et pendente decanus et capitulum et canonici dicte capelle ejecerant et cetera, dixit quod nescit si ejecerunt et expulerunt canonicum quem ibi habebant et tenebant abbas et conuentus predicti de dicta sede sed bene credit quod sibi inhibuerunt ne sederet in dicta sede et quod non permiserunt eum facere primam ebdomadam post dictum decanum. Item requisitus super decimo et undecimo articulis, dixit se nihil scire. Item requisitus super duodecimo articulo qui sic incipit. Item quod est et diu fuit vox communis et cetera, dixit quod vox communis et fama est et fuit apud dictas ecclesias sancti Stephani et capelle a tempore viginti annorum citra, et credit quod diu antea fuit, quod abbas et conuentus et ecclesia sancti Stephani diuionensis tenuerunt et habuerunt et tenere et habere consueuerunt in predicta capella unum canonicum regularem ad seruiendum et faciendum diuinum officium in ipsa capella, sicut unus ex canonicis dicte capelle et quod habuerunt et perceperunt et habere et percipere consueuerunt grossos fructus unius prebende in communi bursa capituli dicte capelle, et quod habuerunt et perceperunt panem et vinum et distributiones cothidianas in dicta capella sicut unus ex canonicis dicte capelle. Interrogatus quomodo scit, dixit istud est notorium et ita communiter dicitur apud dictas ecclesias. Item interrogatus cuius conditionis sit, ipse qui loquitur dixit quod libere, et quod est nobilis generis. Item interrogatus quantum habet in bonis, dixit quod valorem centum librarum et amplius. Interrogatus si unquam fuit damnatus de aliquo crimine publico vel priuato, et si hoc deponat prece vel precio, odio vel timore et cetera, dixit quod non.